Olifant vertrap Zim-jagterIan Gibson Foto: Chifuti Safaris Ian Gibson, ŉ professionele jagter van Zimbabwe, is in die noorde van dié land dood toe ŉ olifantbul hom vertrap het, het sy maatskappy Donderdag gesê. Gibson en ŉ kliënt was Woensdag besig om die olifant in Chewore North, in die laer Zambesi-vallei te volg, het Chifuti Safaris in ŉ verklaring op die webwerf africahunting.com gesê. Hulle het die olifant reeds vyf ure lank gevolg en het besluit om stil te hou sodat die kliënt kon rus. “Ian en sy spoorsnyer Robert het gevoel hulle is naby die olifant, en het steeds die spoor bly volg in die hoop om goed te kan sien hoe die ivoor lyk,” het Tim en Dave van Chifuti Safaris gesê. Die kliënt het saam met ŉ spoorsnyer agtergebly. Robert het aangedui dat die olifant bronstig is. “Hulle het uiteindelik die bul op ŉ afstand van tussen 50 meter en 100 meter raakgesien. Die bul het omgedraai en op hulle afgestorm. Ian en Robert het begin skree om die stormloop te keer en Ian kon een skoot vuur voor die bul hom vertrap het. Die toneel was baie grafies.” Tim en Dave het gesê Gibson was “ŉ baie goeie ou” en “een van die mees ervare professionele jagters op die Afrika-kontinent”. Medejagters het ook hul medelye uitgespreek op jaggemeenskapswebwerwe.